
Spoštovani starši!

Šola je v sodelovanju s pristojnim Ministrstvom na podlagi priporočil Nacionalnega inštituta za javno zdravje sprejela ukrepe za zmanjševanje širjenja različnih okužb, o čemer ste bili že obveščeni.

Novi **koronavirus** so poimenovali **SARS-CoV-2**. **COVID-19** pa je novo poimenovanje za bolezen, ki jo povzroča virus SARS-CoV-2. Bolezen se kaže z vročino, kašljem in občutkom pomanjkanja zraka, kar je sicer običajno za pljučnico. Pri približno 80% okuženih poteka v lažji obliki, težji potek naj bi imelo približno 20% zbolelih. Za potrditev ali izključitev okužbe z novim koronavirusom je potrebno mikrobiološko testiranje.



Virus se **prenaša kapljično**. To pomeni, da je za prenos potreben tesnejši stik z okuženim. Mogoče je tudi, da se okužimo ob **stiku z onesnaženimi površinami**, a to še ni dokazano.



Pri preprečevanju okužbe z virusom SARS-CoV-2 je tako kot pri drugih nalezljivih boleznih, ki povzročajo okužbe dihal, priporočljivo **upoštevati naslednje vsakodnevne preventivne ukrepe**, ki jih priporoča Nacionalni inštitut za javno zdravje:

* Izogibamo se tesnim stiskom z ljudmi, ki kažejo znake nalezljive bolezni.
* Ne dotikamo se oči, nosu in ust.
* V primeru, da zbolimo, ostanemo doma.
* Upoštevamo pravila higiene kašlja.
* Redno si umivamo roke z milom in toplo vodo (vsaj 1 minuto).
* V primeru, da voda in milo nista dostopna, za razkuževanje rok uporabimo namensko razkužilo za roke. Vsebnost alkohola v razkužilu za roke naj bo najmanj 60 %. Razkužilo za roke je namenjeno samo zunanji uporabi. Sredstva za čiščenje oziroma razkuževanje površin niso namenjena čiščenju/razkuževanju kože.
* Glede na trenutno epidemiološko situacijo splošna uporaba zaščitnih mask ni potrebna.
* V času povečanega pojavljanja okužb dihal se izogibamo zaprtih prostorov, v katerih se zadržuje veliko število ljudi. Poskrbimo za redno zračenje zaprtih prostorov.



Za uspešno preprečevanje pojava in širjenja različnih okužb, potrebujemo tudi Vašo pomoč.

Pri tem nam **lahko pomagate**tako, da sami naredite nekaj stvari:

* Naučite svoje otroke, da si pogosto in pravilno umivajo roke z milom in vodo.
* Naučite svoje otroke, da se z rokami ne dotikajo nosu, oči, ust.
* Naučite svoje otroke, da kašljajo in kihajo v robček ali zgornji del rokava, če nimajo robčka pri roki.
* Naučite svoje otroke, da si po kašljanju in kihanju pravilno umijejo roke.
* Ne pošiljajte bolnega otroka v šolo! Če bo otrok zbolel v šoli, boste prejeli obvestilo, da ga odpeljete domov. Poskrbite, da bo otrok ostal doma do ozdravitve.

V primeru spremenjenih razmer glede pojava različnih okužb, se bodo ukrepi temu prilagodili. O novostih Vas bomo sproti obveščali.

Na [spletnih strani NIJZ](https://www.nijz.si/sl/koronavirus-2019-ncov) najdete več aktualnih informacij ter med drugim tudi navodil za preprečevanje okužbe, navodil za obolelega, ...

                                                                            Kristina Renko, ravnateljica